Chimes at Midnight

Chimes at Midnight er det sjette studioalbumet til det norske rockebandet Madrugada. Albumet ble utgitt 28. januar 2022, og var bandets første plate med ny musikk på 14 år. 

Det var også det første albumet til bandet som ble innspilt uten gitarist Robert Burås, som døde i 2007 under innspillingen av bandets selvtitulerte album, og det første siden 2001 med den opprinnelige trommeslageren Jon Lauvland Pettersen. 

Albumet ble innspilt i løpet av to uker i februar 2020 i Sunset Sound-studioet i Los Angeles. Selv om det meste av materialet var nytt, ble det også tatt med to spor som var skrevet mange år tidligere; «The World Could Be Falling Down» stammet fra tiden rundt utgivelsen av Industrial Silence, og «Slowly Turns the Wheel» fra perioden mellom Grit og The Deep End.

Chimes at Midnight fikk stort sett gode kritikker, og har solgt bra over hele Europa. Albumet nådde andreplass på den norske Topplista, og ble med det bandets første album siden Grit i 2002 til å ikke toppe lista. I utlandet ble derimot Chimes at Midnight en større suksess enn tidligere album; i Tyskland debuterte albumet på sjetteplass, som er bandets desidert høyeste listeplassering i Tyskland (The Nightly Disease, som hadde den høyeste listeplasseringen, nådde bare 51. plass), og havnet også på tredjeplass i Hellas, sjetteplass i Sveits, 40. plass i Nederland og 57. plass i Belgia.

Den første vinylpressingen av albumet hadde produksjonsproblemer som førte til bakgrunnsstøy på siste side på mange av platene; av den grunn ble vinylutgaven midlertidig tatt ut av produksjon for å få rettet opp problemene.

Fire låter ble sluppet som singler i forkant av albumutgivelsen: «Nobody Loves You Like I Do», «Dreams at Midnight», «The World Could Be Falling Down» og «Ecstasy». Bandet laget musikkvideoer for samtlige av disse låtene, og senere også for «Call My Name», som del av sitt «Vesterålen Project» hvor alle videoene ble spilt inn «live» i ulike områder i Vesterålen for å promotere albumet. Det ble også publisert en video med en ny versjon av «Majesty» som del av dette prosjektet.

Sporliste 
Alle låter er komponert av Sivert Høyem, Frode Jacobsen og Jon Lauvland Pettersen med mindre annet er oppgitt. Alle tekster er skrevet av Sivert Høyem.

«Nobody Loves You Like I Do» – 5:34
«Running from the Love of Your Life» – 3:45
«Help Yourself to Me» – 5:04
«Stabat Matter» – 5:17
«Slowly Turns the Wheel» (Robert Burås/Høyem/Jacobsen) – 5:44
«Imagination» (Høyem) – 5:18
«Dreams at Midnight» – 4:27
«Call My Name» (Høyem/Rob McVey) – 4:05
«Empire Blues» – 4:59
«You Promised to Wait for Me» – 4:28
«The World Could Be Falling Down» (Burås/Høyem/Jacobsen/Lauvland Pettersen) – 4:22
«Ecstasy» (Høyem/McVey) – 5:20
Bonusspor på spesialutgave:
«If I Was the Captain of This Ship» (Høyem) – 4:24
«Heaven Coming Down» (Høyem) – 3:34
«Warmer Than Gold» – 4:04
«True Desire» (Høyem) – 5:40
«You Promised to Wait for Me» (med Ane Brun) – 4:38

Medvirkende

Madrugada 
Sivert Høyem – vokal, gitar, tamburin
Frode Jacobsen – bassgitar, gitar, programmering
Jon Lauvland Pettersen – trommer, perkusjon

Andre 
Cato Salsa – gitar, keyboard
Christer Knutsen – gitar, keyboard, koring
Erland Dahlen – perkusjon, sag
Kevin Ratterman – keyboard, gitar, tape-loops, strykerarrangementer
Freddy Holm – fiolin, pedal steelgitar, EBow
Lacey Guthrie – koring
Rob McVey – gitar
The Section Quartet – strykere
Ane Brun – vokal på duettversjon av  «You Promised to Wait for Me» (kun på spesialutgave)

Referanser 

Madrugada-album
Musikkalbum fra 2022